มหัศจรรย์อารมณ์อลเวง 2

มหัศจรรย์อารมณ์อลเวง 2  เป็นภาพยนตร์แอนิเมชันอเมริกันแนวก้าวผ่านวัย ที่ออกฉายใน ค.ศ. 2024 สร้างโดยพิกซาร์แอนิเมชันสตูดิโอส์ และจัดจำหน่ายโดยวอลต์ดิสนีย์สตูดิโอส์โมชันพิกเชอส์ ภาพยนตร์เป็นภาคต่อของ "มหัศจรรย์อารมณ์อลเวง" (2015) กำกับโดย เคลซีย์ แมนน์ (เป็นการกำกับภาพยนตร์เรื่องแรกของเขา) อำนวยการสร้างโดย มาร์ก นีลเซน จากบทภาพยนตร์เขียนโดย เม็ก เลอโฟฟและเดฟ โฮลสไตน์ และเนื้อเรื่องโดยแมนน์และเลอโฟฟ ภาพยนตร์ให้เสียงตัวละครโดย เอมี โพห์เลอร์, ฟิลลิส สมิธ, ลูอิส แบล็ก, ไดแอน เลนและไคล์ แมคลัคแลน กลับมารับบทเดิมจากภาพยนตร์เรื่องแรก ร่วมกับ มายา ฮอว์ก, เคนซิงตัน ทอลแมน, โทนี เฮล, ลิซา ลาพิรา, อาโย เอเดบิรี, ลิลิมาร์, เกรซ ลู, สุมัยยะห์ นูริดดิน-กรีน, แอดเดล เอ็กเซอโชโพลอสและพอล วอลเตอร์ เฮาเซอร์ ภาพยนตร์เล่าเรื่องราวเกี่ยวกับอารมณ์ของไรลีย์ พวกเขาพบว่ามีอารมณ์ใหม่ ๆ ต้องการควบคุมไรลีย์แทนพวกเขา
"มหัศจรรย์อารมณ์อลเวง 2" เริ่มต้นพัฒนาใน ค.ศ. 2020 หลังจากที่แมนน์ได้เห็นรูปถ่ายวันเกิดของเขาในช่วงวัยเด็ก ภาพยนตร์นำเสนอแนวคิด "ห้าถึง 27 อารมณ์" ของ พีต ดอกเตอร์ หัวหน้าฝ่ายสร้างสรรค์ของพิกซาร์ จากภาพยนตร์เรื่องแรกที่แมนน์เสนอในระหว่างการสร้าง เพื่อใช้ในการสร้างโลกที่ "เป็นความจริง"
"มหัศจรรย์อารมณ์อลเวง 2" ฉายรอบปฐมทัศน์เมื่อวันที่ 10 มิถุนายน ค.ศ. 2024 ที่โรงละครเอลแคปิตันในลอสแอนเจลิส ฉายในไทยวันที่ 12 มิถุนายน และฉายในสหรัฐวันที่ 14 มิถุนายน ภาพยนตร์ได้รับการตอบรับที่ดีจากนักวิจารณ์และทำเงินทั่วโลก 1.696 พันล้านดอลลาร์สหรัฐ ภาพยนตร์ทำลายสถิติในบ็อกซ์ออฟฟิศหลายรายการ รวมถึงเป็นภาพยนตร์ที่ทำเงินสูงสุดใน ค.ศ. 2024, ภาพยนตร์แอนิเมชันที่ทำเงินสูงสุดอันดับที่สอง, ภาพยนตร์ที่ทำเงินสูงสุดอันดับที่แปด
โครงเรื่อง.
สองปีหลังไรลีย์ย้ายมาอยู่ซานฟรานซิสโก เธออายุ 13 ปี กำลังจะเข้าโรงเรียนมัธยมศึกษาตอนต้น อารมณ์ที่เป็นตัวเป็นตนของเธอ ประกอบด้วย ลั้ลลา, เศร้าซึม, กลั๊วกลัว, ฉุนเฉียวและหยะแหยง ได้ดูแลสิ่งที่สร้างขึ้นใหม่ในจิตใจของไรลีย์ที่เรียกว่า "การรับรู้ตัวตน" ซึ่งเก็บความทรงจำและความรู้สึกที่ก่อให้เกิดความเชื่อของไรลีย์ ลั้ลลาตั้งใจที่จะเติมเต็มการรับรู้ตัวตนด้วยความทรงจำเชิงบวกเท่านั้น ได้คิดค้นกลไกที่จะปล่อยความทรงจำเชิงลบใด ๆ ก็ตามไปที่ด้านหลังของจิตใจของไรลีย์ 
ไรลีย์และเพื่อนสนิทของเธอ บรีและเกรซได้รับเชิญให้เข้าร่วมค่ายฮอกกี้น้ำแข็งสุดสัปดาห์ ซึ่งไรลีย์หวังว่าจะมีคุณสมบัติเข้าร่วมทีมไฟร์ฮอร์กของโรงเรียนของเธอ ในคืนก่อนเข้าค่าย เสียงสัญญาณเตือนภัย "แตกเนื้อสาว" ดังขึ้น และกลุ่มคนทำงานในจิตใจก็ปรับปรุงคอนโซลอารมณ์อย่างส่งเดช ส่งผลให้สำนักงานใหญ่ยุ่งเหยิง
เหล่าอารมณ์ต่าง ๆ พบว่าไรลีย์แสดงปฏิกิริยามากเกินไปเมื่อพวกเขากดปุ่มคอนโซล อารมณ์ใหม่สี่อารมณ์มาถึงสำนักงานใหญ่ ประกอบด้วย ว้าวุ่น, อิจฉา, อองวี (เฉยชิล) และเขิ้นเขินอ๊ายอาย อารมณ์ใหม่และเก่าขัดแย้งกันในแนวทางของพวกเขา ลั้ลลาคิดว่าไรลีย์ควรมุ่งเน้นไปที่ความสนุกสนานในค่าย ในขณะที่ว้าวุ่นต้องการให้ไรลีย์ชนะตำแหน่งในทีมและได้รู้จักเพื่อนใหม่ โดยเฉพาะอย่างยิ่ง หลังจากที่รู้ว่าบรีและเกรซจะเข้าเรียนในโรงเรียนมัธยมแห่งอื่น
ขณะที่ลั้ลลาเป็นผู้นำอารมณ์ ไรลีย์ทำให้ชาวค่ายถูกทำโทษร่วมกันโดยโค้ชโรเบิร์ตส์ ผู้อำนวยการค่ายผู้เข้มงวดของค่ายโดยไม่ตั้งใจ เมื่อรู้สึกว่าไรลีย์จำเป็นต้องเปลี่ยนบุคลิกของเธอให้เข้ากับผู้เล่นที่มีอายุมากกว่า ว้าวุ่นจึงทิ้งการรับรู้ตัวตนไปในด้านหลังจิตใจของไรลีย์ และกักขังเหล่าอารมณ์เก่าไว้และโยนเข้าไปในห้องนิรภัยแห่งความทรงจำ ว้าวุ่นและอารมณ์ใหม่อื่น ๆ ใช้ความทรงจำเชิงลบเพื่อสร้างการรับรู้ตัวตนที่เน้นความวิตกกังวล และสนับสนุนให้ไรลีย์ผูกมิตรกับนักกีฬาฮอกกียอดนิยม วัล ออร์ติซ ซึ่งทำให้มิตรภาพของเธอกับบรีและเกรซยิ่งตึงเครียดมากขึ้น เหล่าอารมณ์เก่าหนีจากห้องนิรภัยและแยกทางกัน เศร้าซึมกลับไปที่สำนักงานใหญ่ ในขณะที่คนอื่น ๆ เข้าไปด้านหลังจิตใจของไรลีย์เพื่อเอาการรับรู้ตัวตนเก่ากลับคืนมา
ไรลีย์ภายใต้การควบคุมของว้าวุ้น แอบเข้าไปในห้องทำงานของโค้ชโรเบิร์ตส์ และค้นพบจากสมุดบันทึกของโรเบิร์ตส์ว่า เธอไม่คิดว่าไรลีย์จะพร้อมสำหรับทีมไฟร์ฮอร์ก เหล่าอารมณ์เก่าเข้ามาถึงด้านหลังในจิตใจของไรลีย์ และพบภูเขาแห่งความทรงจำเชิงลบที่ถูกกลไกของลั้ลลาสะสมไว้ พวกเขากู้การรับรู้ตัวตนของไรลีย์ได้สำเร็จ และทำให้ความทรงจำถล่มเพื่อพาตัวเองกลับไปยังสำนักงานใหญ่ให้ทันเวลา แต่ทำให้เกิดความทรงจำเชิงลบมากมายทะลักเข้าสู่การรับรู้ตัวตนของไรลีย์ ว้าวุ่นรู้ว่าเธอสามารถสร้างความสงสัยในตัวเองให้กับไรลีย์ ส่งผลให้ไรลีย์เล่นได้ไม่ดีและทำร้ายเกรซโดยไม่ตั้งใจ ทำให้เธอถูกส่งไปที่กรอบลงโทษ ส่งผลให้ไรลีย์เกิดอาการตื่นตระหนก
ในที่สุด เหล่าอารมณ์เก่าก็กลับมาที่สำนักงานใหญ่ ด้วยความช่วยเหลือของเศร้าซึมและเขิ้นเขินอ๊ายอายที่กลับใจ และลั้ลลาพบว้าวุ้นยังคงควบคุมอยู่แต่เป็นอัมพาต ลั้ลลาโน้มน้าวว้าวุ้นว่า ไรลีย์ไม่จำเป็นต้องเปลี่ยนเพื่อให้เธอมีอนาคตที่ดีกว่า ว้าวุ้นใจเย็นลงและการรับรู้ตัวตนแบบเดิมได้รับการติดตั้งใหม่ แต่อาการตื่นตระหนกยังคงอยู่ หลังจากว้าวุ้นที่ใจเย็นลงยอมรับว่าเธอไม่สามารถตัดสินได้ว่าไรลีย์คือใคร ลั้ลลาก็ตระหนักว่าสิ่งเดียวกันนี้ก็เกิดขึ้นกับเธอด้วย เธอถอดการรับรู้ตัวตนอันแรกอีกครั้ง ทำให้เกิดการรับรู้ตัวตนใหม่ที่ซับซ้อนจากความทรงจำทั้งเชิงบวกและเชิงลบของไรลีย์ เหล่าอารมณ์ต่าง ๆ ร่วมกันยอมรับและโอบกอดการรับรู้ตัวตนที่สามนี้ ส่งผลให้ไรลีย์สงบสติอารมณ์และคืนดีกับบรีและเกรซได้ในที่สุด คอนโซลเรียกลั้ลลาโดยตรงซึ่งรับหน้าที่สั่งการและช่วยให้ไรลีย์จบเกมอย่างมีความสุข
ไรลีย์กลายเป็นเพื่อนกับวัลและคนอื่น ๆ ในทีมไฟร์ฮอร์กในโรงเรียนมัธยม ในขณะเดียวกันก็ซื่อสัตย์กับตัวเองและรักษามิตรภาพของเธอกับบรีและเกรซ ตอนนี้ อารมณ์เก่าและใหม่ทำงานร่วมกันอย่างสงบสุขเพื่อปกป้องไรลีย์ ไรลีย์ตรวจสอบโทรศัพท์ของเธอเพื่อดูว่าเธอได้รับคัดเลือกเข้าสู่ทีมไฟร์ฮอร์กหรือไม่ และมองดูตัวเองในกระจกด้วยรอยยิ้มอันภาคภูมิใจ
การสร้าง.
การพัฒนา.
หลังความสำเร็จของ "มหัศจรรย์อารมณ์อลเวง" ซึ่งกลายเป็นภาพยนตร์ที่ทำเงินสูงสุดอันดับที่เจ็ดใน ค.ศ. 2015 "เอนเทอร์เทนเมนต์ทูไนต์" และ "เดอะการ์เดียน" พิจารณาแล้วว่าเป็นการสร้างภาพยนตร์ภาคต่อนั้น "หลีกเลี่ยงไม่ได้" พีต ดอกเตอร์ ผู้กำกับ "มหัศจรรย์อารมณ์อลเวง" กำลังสร้างแนวคิดสำหรับภาพยนตร์ภาคต่อในขณะที่ภาพยนตร์ต้นฉบับได้รับการเสนอชื่อเข้าชิงในงานประกาศผลรางวัลออสการ์ ครั้งที่ 88 ในเดือนมกราคม ค.ศ. 2016 การพัฒนาเนื้อเรื่องเริ่มต้นในช่วงต้น ค.ศ. 2020 และ พิกซาร์ ยืนยันการพัฒนาภาพยนตร์ภาคต่ออย่างเป็นทางการระหว่างการประกาศ ดี23 เอกซ์โป ในเดือนกันยายน ค.ศ. 2022 โดย เอมี โพห์เลอร์ ขึ้นบนเวทีเพื่อพูดคุยเกี่ยวกับภาพยนตร์ร่วมกับดอกเตอร์ มีการประกาศว่า เคลซีย์ แมนน์ จะเป็นผู้กำกับในภาพยนตร์ภาคต่อ (ทำให้เป็นการกำกับภาพยนตร์ครั้งแรกของเขา) ร่วมกับ มาร์ก นีลเซน เป็นผู้อำนวยการสร้าง ในขณะที่ เม็ก เลอโฟฟ จะเป็นผู้เขียนบทภาพยนตร์ โดยกลับมาจากภาพยนตร์เรื่องแรก
แมนน์ใช้แนวคิด "ห้าถึง 27 อารมณ์" ของดอกเตอร์ที่เขาเสนอในระหว่างการสร้างภาพยนตร์เรื่องแรกเพื่อใช้ในการสร้างโลกที่ "เป็นความจริง" แนวคิดแรกของแมนน์คือ มีอารมณ์ใหม่จำนวนเก้าอารมณ์ที่ทำให้ลั้ลลารู้สึกล้นหลามกับอารมณ์ใหม่ ๆ ที่ปรากฏ แต่รู้สึกว่าเรื่องราวไม่สามารถติดตามได้ โดยมีอารมณ์มากมายที่เป็นจุดเด่นหรือไม่เพิ่มเรื่องราว ดังนั้นหลังจากการฉายครั้งแรก เขาตัดสินใจลดจำนวนอารมณ์ลง ในบรรดาอารมณ์เหล่านั้นคือ ชาเดินฟร็อยเดอ (มีความสุขจากความโชคร้ายของบุคคลอื่น), ความหึงหวงและความรู้สึกผิด แต่สองอารมณ์หลังมีอิทธิพลต่อภาพยนตร์แม้จะถูกลบออกไป โดยแมนน์รู้สึกว่า อิจฉาสามารถเกี่ยวข้องกับความหึงหวงได้ และความรู้สึกผิดที่เหลืออยู่จะพบได้ในการแนะนำตัวของว้าวุ่น โดยเป็นสัมภาระแห่งความรู้สึกผิด โดยได้รับแรงบันดาลใจจากโรงแรมในดิสนีย์แลนด์
การฉาย.
"มหัศจรรย์อารมณ์อลเวง 2" ฉายรอบปฐมทัศน์ที่โรงละครเอลแคปิตันในลอสแอนเจลิสเมื่อวันที่ 10 มิถุนายน ค.ศ. 2024 ฉายในโรงภาพยนตร์ไทยวันที่ 12 มิถุนายน และฉายในโรงภาพยนตร์สหรัฐวันที่ 14 มิถุนายน ในระบบ เรียลดี 3ดี, ไอแมกซ์และดอลบีซินีมา นอกจากนี้ยังฉายในเทศกาลภาพยนตร์แอนิเมชันนานาชาติอานซี 2024 ในวันเดียวกัน
การตอบรับ.
บ็อกซ์ออฟฟิศ.
"มหัศจรรย์อารมณ์อลเวง 2" ทำเงินในสหรัฐและแคนาดา 653 ล้านดอลลาร์สหรัฐและ 1.043 พันล้านดอลลาร์สหรัฐในต่างประเทศ รวมทั่วโลก 1.696 พันล้านดอลลาร์สหรัฐ ข้อมูลเมื่อ ค.ศ. 2024 (2024)[ [update]]